Прохладнэдэсхэм я текIуэныгъэ лъэщ
Прохладнэ и «Энергетик»-р республикэм и чемпионщ! Къэбэрдей-Балъкъэрым футболымкIэ 2020 гъэм щекIуэкI зэхьэзэхуэр иухыным иджыри джэгугъуитI иIэжу ар наIуэ хъуащ.
Дыгъэгъазэм и 13-м прохладнэдэсхэр я хьэщIащ иужь джэгугъуиплIми щытекIуэу зэхьэзэхуэм къыщыкIэрыху дыдэхэм къахэкIа Шэджэм и «Шэрджэсым». Абыхэм я зэпэщIэтыныгъэр гуащIэ хъуну дыщыгугъат, арщхьэкIэ «Энергетик»-р апхуэдизу лъэщу и чемпионыгъэм хуэкIуэрти, къэзыгъэувыIэфын щыIэтэкъым. ХьэщIэхэм зыуи къащыхъуакъым хамэ щIыпIэ зэрыщыджэгур икIи, хэгъэрейхэм я гъуэм топи 8 дагъэкIри, текIуэныгъэ иным къыдэкIуэу дыщэ медалхэри зыIэрагъэхьащ. Куэд дыдэ щIауэ прохладнэдэсхэм ямыIа ехъулIэныгъэшхуэщ ар.
«Энергетик»-м и хьэрхуэрэгъу нэхъыщхьэу щытахэм иджы къахуэнэжыр дыжьын медалхэм иризэныкъуэкъунырщ. Абы нэхъ пэгъунэгъур Псынэдахэ и «Родник»-мрэ «Тэрчымрэщ». А тIуми джэгугъуэ блэкIам я очко бжыгъэм хагъэхъуащ икIи псори щызэхэкIынур кIэух зэIущIэхэращ.
Къэбэрдей-Балъкъэрым футболымкIэ и гуп нэхъыщхьэм занщIэу хэкIынитIым языри наIуэ хъуащ. Ар и стадионым щыIэжу Урыху къикIахэм я гъуэм топитху дигъэкIами иужь джэгугъуэм къыщыхагъэщIа «Иналырщ». Абы гъусэ хуэхъуфынущ «Къундетейр», «ЛогоВАЗ»-р, «Шэджэм-2»-р, «Ислъэмейр», «Шэрджэсыр».
Прохладнэ и «Энергетик»-м и пашэ Иуан Азрэт я хьэрхуэрэгъухэм яхудигъэкIа топхэм я бжыгъэм аргуэру хигъэхъуащ. Зыхэт командэм дэщIыгъуу къихьыну дыщэ медалхэм къыдэкIуэу гъуащхьауэхэм я зэпеуэми зэрыщытекIуам и саугъэтри абы къыпоплъэ, къэнэжа джэгугъуитIым зы бэлыхь гуэр къыщымыхъумэ.
АдэкIэ фыщыдгъэгъуэзэнщ Къэбэрдей-Балъкъэрым футболымкIэ и чемпионатым щекIуэкIа зи чэзу зэIущIэхэм къарикIуа бжыгъэхэм. Мис ахэр: «Налшык» (Налшык) — «Бахъсэн» (Бахъсэн) — 4:3, «Шэджэм-2» (Шэджэм ЕтIуанэ) — «Малка» (Малкэ) — 4:2, «ХьэтIохъущыкъуей» (ХьэтIохъущыкъуей) — «Къундетей» (Шэджэм) — 1:2, «Тэрч» (Тэрч) — «Нарт» (Нарткъалэ) — 4:1, «ЛогоВАЗ» (Бабугент) — «Ислъэмей» (Ислъэмей) — 3:7, «Шэрджэс» (Шэджэм) — «Энергетик» (Прохладнэ) — 1:8, «Спартак-Д» (Налшык) — «Родник» (Псынэдахэ) — 0:0, «Инал» (Къэрэгъэш) — «Урыху» (Урыху) — 5:7.
ДызыхуэкIуэ щэбэтымрэ тхьэмахуэмрэ зэдэджэгунущ: дыгъэгъазэм и 19-м — «Урыху» — «Спартак-Д», «Къундетей» — «Инал», «Нарт» — «Ислъэмей»; дыгъэгъазэм и 20-м — «Малка» — «Шэрджэс», «Бахъсэн» — «Тэрч», «ХьэтIохъущыкъуей» — «ЛогоВАЗ», «Родник» — «Шэджэм-2», «Энергетик» — «Налшык» командэхэр.
Хьэтау Ислъам.
